Jekk tiftaħ dizzjunarju Malti u tfittex il-kelma pirata jagħtik nomi maskili oħrajn fosthom kursar u furban li jfissru ħalliel tal-baħar. Imma qatt kont tobsor li l-istorja hija mimlija bi ġrajjiet ta' pirati nisa mill-aktar feroċi u perikolużi li eżistew tassew? Mela ħa nlaqqgħek ma' ftit minnhom. Anne Bonny jew Bonney, u seħbitha fil-piraterija Mary Read twieldu fis-seklu sbatax. Ix-xbejba Irlandiża, Anne, bint illeġittima tal-avukat William Cormac u s-seftura tiegħu, ħarbet mid-dar komda ta' missierha meta kellha sittax –il sena wara li tilfet rasha fuq il-pirata, kif ngħidu aħna ta' sold u nofs, James Bonny. Iżżewġu u rħewla lejn il-Bahamas fil-Baħar Karibew. Qamar il-għasel ma tantx dam għall-għarajjes friski għax James beda' jinduna li bil-piraterija biss ma setax ilaħħaq mal-kapriċċi taż-żagħżugħa martu, Anne. Ipprova jdawwar lira minn taħt billi jispija għall-Gvernatur Woodes Rogers kontra sħabu pirati oħrajn. Anne intebħet bil-viljakkerija ta' żewġha u iddivorzjatu. M'għaddiex wisq żmien li Anne ma spiċċatx f'dirgħajn pirata li kien fuq fomm kulħadd – Calico Jack Rackham. L-ewwel saru maħbubin u aktar tard Calico Jack ħatarha t-tieni fil-kmand fuq ix-xini tiegħu Revenge , fejn iltaqgħat u tħabbet mal-pirata Mary Read. L-Ingliża Read, wild illeġittima ta' armla ta' kaptan tal-baħar għexet flimkien m'ommha sa' tlettax –il sena fuq il-ħniena ta' omm l-imsemmi kaptan. Omm Mary kienet tlibbisha l-ħwejjeġ tat-tifel li kellha mill-kaptan u mitilha biex ix-xiħa mingħaliha li qed tagħti l-flus biex jitrabba d-dixxendent ta' binha. Meta n-nanna mietet, Mary dabbret rasha bħala qaddej tifel ta' sinjura għanja. Wara ftit xebgħat u salpat fuq xini tal-gwerra bħala baħri fejn xebgħat ukoll u rreklutat bħala suldat fl-armata Brittanika taħt l-isem ta'Mark Read. Fl-armata, Mary saret tħobb suldat ieħor u wara li stqarritlu imħabbitha u l-veru sess tagħha, it-tnejn li huma telqu mill-armata, iżżewġu u fetħu taverna. Sfortunatament, Mary ma kellhix tgawdih lil żewġha għax ftit xhur wara ż-żwieġ marad u miet. B'qalbha maqsuma biegħat it-taverna u reġgħat marret baħri fuq xini merkantili li mal-wasla tiegħu fil-Karibew ġie attakkat u Mary inqabded priġuniera tal-pirata Calico Jack. Din l-avventura ġdida tant għoġbitha li ddeċidiet li l-piraterija kienet il-ħaġa li kienet nieqsa f'ħajjitha. Flimkien ma'Anne Bonny u Calico Jack attakkaw u serqu kemm felħu xwieni. L-ilbies maskili li kienu jinħbew fih kemm Mary kif ukoll Anne serva biex ma'tinqala' l-ebda rewwixta abbord għall-fatt li kienet teżisti superstizzjoni kbira fost il-pirati li l-preżenza ta' mara fuq xini ġġib risq ħażin. Għaldaqstant, Calico Jack seta' jqatta ħin kemm irid fil-kumpanija ħelwa ta' Anne u Mary. Meta r- Revenge waqa' f'idejn il-Kaptan Jonathan Barnet u l-ekwipaġġ kollu ġie arrestat wara battalja qalila, iż-żewġ nisa iddikkjaraw fil-qorti li qed jistennew tarbija ħalli jeħilsu mis-sentenza tal-mewt li kien hemm imdendla fuq rashom. Teżisti xniegħa persistenti li Anne u Mary kienu t-tnejn tqal minn Calico Jack. Mary Read u t-tarbija tagħha mietu bid-deni fil-ħabs ta' Port Royal, il-Ġamajka, fit-28 ta' April 1721. Ma' teżisti l-ebda data dokumentata tal-mewt ta' Anne Bonny, mhux ta'xejn jingħad li flus missierha xtrawlha l-ħelsien mill-ħabs. Calico Jack Rackham u l-kumplament taċ-ċorma tiegħu spiċċaw fuq il-forka. L-Amerikana Sadie Farrell imlaqqma Sadie il-Mogħża għall-mod kif kienet tidħol bir-ras fuq l-istonku tal-vittmi tagħha biex tisraqhom, trabbiet u għexet fuq it-triq ġewwa Manhattan tas-seklu dsatax. Ħarbet fuq ċattra wara li ġiet fl-idejn ma' Gallus Mag, mara tgħix mis-serq bħalha, li għelbet lil Sadie meta gidmitha u qatgħatilha widna barra. Sadie, malajr ġabret erbgħa minn sħabha u sabet mezz kif ikomplu jgħixu mis-serq. Saru pirati jbaħħru 'l fuq u l-isfel fuq ix-xmajjar Hudson u Harlem, jinżlu l-art fis-satra tal-lejl u jisirqu minn fuq irziezet u djar tas-sinjuri. Ġara pero' li l-bdiewa malajr ramaw ruħhom bl-ixkubetti u kienu jiftħu n-nar fuqhom kif jilmħuhom niżlin l-art. Meta rat dan il-periklu, Sadie iddeċidiet li titlaq il-piraterija warajha u tilħaq kompromess ta' Gallus Mag. Hekk sar u b'turija ta' rieda tajba, Gallus Mag, tatha lura l-widna imqaċċta li kienet ippreservat. Sadie Farrell, baqgħet iġġorr widnitha mdendla m'għonqha bħala ġiżirana għomohra kollu. Jeanne de Clisson imlaqqma l-Leonessa ta' Bretanja u Anne Dieu-Le-Veut, laqam li jfisser Anne 'Alla Jrid Hekk', kienu żewġ kursara Franċiżi. Bejn l-1343 u l-1356, il-flotta ta'xwieni bil-qlugħ ħomor ta'Jeanne kienu jitterrorizzaw kull xini tar-Re Filippu VI li jipprova jaqsam il-fliegu bejn Franza u l-Ingilterra. Il-Leonessa ta' Bretanja kienet tattakkahom bla ħniena, tisraq il-merkanzija kollha u bil-mannara tagħha tħanxar l-irjus ta' kull nobbli li jaqa' taħt idejha. Kienet qed tivvendika l-eżekuzzjoni tal-maħbub żewġha, Olivier, li kien ġie ttradut minn aristokratiċi bħalu biex ħadulu t-titlu u ġidu kollu. Jingħad li Jeanne de Clisson mietet mewta naturali fl-1359 u l-ispirtu tagħha għadu jdur mal-Kastell Clisson fejn għexet snin ta' kuntentizza ma'Olivier. Fl-1693, Anne Dieu-Le-Veut sfidat lill-pirata Olandiż, Laurens de Graaf, għad-dwell wara li qatlilha lis-sieħeb tagħha pirata. Meta raha daqstant kuraġġuża, de Graaf irrifjuta li jidwella magħha u minflok talabha tiżżewġu. Anne aċċettat u flimkien kienu jattakkaw u jisirqu xwieni fil-Karibew. Meta Laurens intlaqat minn balla ta' kanun u miet, Anne ħadet it-tmun f'idejha. It-traċċi tagħha intilfu maż-żmien. Fis-sbatax –il seklu, Jacquotte Delahaye, bint missier Franċiż u omm minn Haiti serqet teżori kbar tul il-karrieri ta' piraterija tagħha. Jacquotte tilfet lil ommha fit-twelid, kellha ħuha b'diżabbilta' mentali u meta missierha inqatel, il-piraterija kienet l-unika triq għaliha biex tgħajjex lil ħuha. Meta kienet se tinqabad mill-awtoritajiet ħarbet u ħalliet traċċi foloz taparsi mietet. Wara żmien irritornat lura u laqqmuha Jacquotte, il-Ħamra (għal xagħrha) Lura mill-Mewt. Sayyida Al Hurra, kienet mara Marokkina nobbli tas-seklu sittax li ntefgħat għall-piraterija bi tpattija talli l-kristjani keċċew il-familja tagħha minn Spanja ta'fuqhom senduqhom. Bejn l-1515 u l-1542 iddominat il-punent tal-Baħar Mediterran b'attakki fuq xwieni tal-'Infidili Kristjani'. Sayyida sabet allejat kbir fil-pirata Tork, Barbarossa. Il-Baħar taċ-Ċina kien mifni mill-flotta enormi ta' 300 xini u xi 40,000 baħri abbord, magħrufa bħala l-Flotta tal-Bandiera Ħamra. Ching Xi kienet il-mara li mexxiet dawn ix-xwieni li forsi kienu l-akbar flotta ta' pirati li qatt dehret. Isimha kien inissel biża' saħansitra fl-Imperu Brittaniku li spiċċa kemm –il darba vittma tal-piraterija tagħha. Ching Xi mietet f'nofs is-seklu dsatax ta' 69 sena wara li għexet ħajja komda grazzi għall-ġid li akkumulat bil-piraterija. Nista' nibqa' nsemmi għax il-lista hija twila sew. Nisa komuni, nisa nobbli, nisa li għexu Qabel Kristu bħar-Reġina Teuta li mill-Baħar Adrijatiku kienet tibgħat ix-xwieni tagħha biex jattakkaw xwieni Rumani u jisirqu kull ma'jsibu ħalli s-sudditi tagħha ma'jkun jonqoshom xejn. Meta taqra fuqhom tibda tinduna li qabel xejn dawn in-nisa pirati kellhom żewġ affarijiet komuni bejnithom; ħabbew l-avventura u kienu emanċipati.